ጠቅላይ ሚኒስትር ኃይለማርያም የአውሮፓ ህብረት የንግድና ቱሪዝም ምክር ቤት የክብር አባል ሆነው ተመረጡ
ጠቅላይ ሚኒስትር ኃይለማርያም ደሳለኝ የአውሮፓ ህብረት የንግድና ቱሪዝም ምክር ቤት የክብር አባል ሆነው ተመረጡ።ምክር ቤቱ በሥሩ ለሚገኘው የአውሮፓ ቱሪዝም አካዳሚ ነው ጠቅላይ ሚኒስትር ኃይለማርያም ደሳለኝን የክብር አባል አድርጎ የመረጣቸው።ሰሞኑን ኢትዮጵያን የዓለም ምርጥ የቱሪዝም መዳረሻ የሚል ማዕረግ የሰጣት ይኸው ተቋም ጠቅላይ ሚኒስትር ኃይለማርያምን የዓለም ቱሪዝም መሪ በሚል የአካዳሚው የክብር አባል አድርጎ እንደሰየማቸው ይፋ አድርጓል።ለሀገራቸው ታሪክ ትኩረት የሚቸሩ፣ የሚጠብቁና ለመጪው ትውልድ የሚያስቡ የዓለም መሪዎች በምሳሌነት ሊጠቀሱ ይገባል ያለው ምክር ቤቱ ኢትዮጵያ የቱሪዝም ዘርፉን ለማሳደግ መልካም ተግባራትን እያከናወነች መሆኗን ገልጿል።ለዚህም በሀገሪቱ የቱሪዝም ትራንስፎርሜሽን ምክር ቤት መቋቋሙንና ለመሠረተ ልማትና ለሰው ኃይል ልማት የተሰጠውን ትኩረት ነው በአብነት ያነሳው።ማንኛውም ልማትን፣ ዓለም አቀፍ ዕውቅናን፣ ምጣኔ ኃብታዊ ዕድገትንና የዜጎች ብልጽግናን የሚያልም ሀገር ራሱን ከዓለም አቀፍ የቱሪዝምና ንግድ ጉዳዮች ራሱን ማግለል አይችልም ሲልም አክሏል።በ21ኛው ምዕተ ዓመት የቱሪዝም አስፈላጊነት ከኢንዱስትሪ እየላቀ መምጣቱንና ከቢሊዮኖች ህይወት ጋር የተያያዘ መሆኑንም እንዲሁ።ጠቅላይ ሚኒስትሩ የኢትዮጵያን ተፈጥሯዊ፣ ታሪካዊና ባህላዊ ኃብቶች በመጠበቅ የቱሪዝም ዘርፉን ለማጠናከርና ችግሮችን ከግል ዘርፉና ዓለም አቀፉ የቱሪዝም ማኅበረሰብ ጋር ተቀናጅቶ ተጨባጭና ሳይንሳዊ ጥናቶች ለመፍታት ጥረት እንደሚደረግ መናገራቸውንም አስታውሷል።አካዳሚው ጠቅላይ ሚኒስትሩ በዓለም የቱሪዝምና የባህል መድረክ በሚኖራቸው አዲስ ኃላፊነት ዓለም ተጠቃሚ እንደምትሆን ገልጿል።ሠላምን፣ ልማትና ቱሪዝምን የዓለም አቀፍ የትብብር ምሰሶ በማድረግ አዲስ የዓለም ማኅበረሰብ ለመፍጠር የጠቅላይ ሚኒስትሩ ድጋፍ እንደሚያግዝ በመግለጽ።የአውሮፓ ቱሪዝም አካዳሚ መቀመጫውን በሩማኒያ መዲና ቡካሬስት በማድረግ በቱሪዝም ዘርፍ ትብብርን ለመፍጠር የሚሠራ ተቋም ነው።(ኢዜአ)